google/wiki40b huggingface dataset:
יהדות

היהדות היא רצף המסורת וההמשכיות הדתית, התרבותית והמשפטית הקולקטיבית של היהודים, בני עם ישראל, המונים כיום כ-14 מיליון נפש בעולם. מורשת נרחבת זו כוללת נרטיבים היסטוריוגרפיים משותפים ואלמנטים של לאום, דת ותרבות, שהתפתחו בקרב עם ישראל החל מראשית התגבשותו באזור הלבנט באלף הראשון לפסה"נ.
היהדות כדת היא אמונתם המסורתית של היהודים. דת זו הצמיחה את הנצרות והיא גם הדת המשפיעה ביותר על היווצרות האסלאם. בניגוד לשתי האחרונות, היא אינה דת מיסיונרית אוניברסלית אלא בעלת מתאם כמעט מוחלט עם האתניות היהודית. היהדות היא דת הלכה (אורתופרקטית), המבוססת על מערכת של מצוות מעשיות, שמקורותיה בכתבי הקודש היהודיים: התורה שבכתב, ובקרב היהדות הרבנית גם התורה שבעל פה.
היהדות כתרבות כוללת כמה שפות ייחודיות, שבכל אחת מהן נוצרה ספרות ענפה, פילוסופיה יהודית מקיפה שלעיתים הושפעה מחיבורים פילוסופיים כלליים ויצרה סינתזה ביניהם לבין היהדות וכן מערכת של מנהגים ומוסכמות חברתיות.
היהדות כלאום משמשת מוקד הזדהות לרבים מ-14 מיליון היהודים בעולם. הציונות, התנועה הלאומית היהודית העיקרית, מתאפיינת בהגדרה עצמית יהודית במסגרת מדינה ריבונית עם זיקה לטריטוריה של ארץ-ישראל. הציונות כתנועה ממוסדת בשם זה התקיימה מסוף המאה ה-19, ושאבה השראה מאלמנטים יהודים הכוללים זיקה היסטורית, מולדת, שפה ורעיון קיבוץ הגלויות, וכן מתנועות לאומיות אירופאיות אחרות. מדינת ישראל היא מדינת הלאום של העם היהודי אשר קמה על בסיס הרעיון הציוני.

מקור השם


השם "יהדות" ניתנה לדת שקבלו על עצמם יוצאי ממלכת יהודה שכונו "יהודים". במקרא ניתן התואר "יהודים" לכל תושבי ממלכת יהודה הקרויה כן על שם מוצא תושבי הממלכה, יהודה בן יעקב וגוליה נקראו בבבל "יהודים" או "יהוד" בארמית. שפתם של תושבי הממלכה קרויה "יהודית".
בספרות חז"ל נמצא ביטוי הקדום במקורו: "דת יהודים" אשר מובנו מיוחד רק להיבט של חוקי ההלכה. ואולם המונח "יהדות" במובנו הרחב, כמתאר את מכלול עולמו והווייתו של האדם היהודי, אינו מצוי בדברי חז"ל, והוא נדיר מאוד בספרות התורנית שלפני העת החדשה
מונח זה מופיע בשפה היוונית (‎᾿Ιουδαϊσμός; "יודאיסמוס") בספרות היהודית-ההלניסטית, בספר מקבים ב, (כמו גם המונח "הלניסטים" ככינוי ליהודים המאמצים זהות יוונית המופיע אף הוא לראשונה בחיבור זה). המונח מופיע לאחר מכן גם בספר מקבים ד, בברית החדשה ובכתובות אפיגראפיות. נראה שהראשון להשתמש במונח באופן שיטתי (קודם היה נדיר מאוד ובהקשר שאינו חד-משמעי) היה אב הכנסייה טרטוליאנוס בראשית המאה השלישית. הוא עשה זאת כמעין שם גנאי, מאחר שנזקק לתואר להגדיר בו את היהודים לאחר שנדחו, לשיטתו, מעם ישראל הנבחר שהמשיך בכנסייה, והוסיפו להתקיים כמעין "קליפה מנוונת" ללא מקדש וקרבנות, במצב של "מרד נגד האל". במאות ה-18 וה-19 החל המונח "יהדות" לשמש לראשונה בפי יהודים, בהשאלה מגרמנית. מייסדי "חכמת ישראל" כינו את מושא עבודתם Judenthum, והביטוי תורגם לעברית וליידיש במזרח אירופה. המילה נעשתה רווחת בקרב כל החוגים, כשהיא מחליפה מונחים כמו "עם ישראל" ו"תורה".

התורה

על פי התנ"ך והאמונה, יסוד היהדות טמון במהפכתו המונותאיסטית של אברהם (1811 לפנה"ס או שנת א'תתקמ"ח לכרונולוגיה היהודית המסורתית), אשר עלה לארץ ישראל מאור כשדים בעקבות ציווי אלוהי. אברהם הוא גם הראשון שנצטווה לקיים ברית מילה, שהפכה למצווה מרכזית הנהוגה עד היום. לפי הכתוב, בסוף תקופת האבות גלו בני ישראל 210 שנה בארץ מצרים, ולאחר מכן נערכה יציאת מצרים בהנהגת משה, בהתערבות אלוהית. בהר סיני ניתנה התורה לעם, ולאחר 40 שנות נדודים במדבר נכבשה ארץ כנען והתנחלו בה.
רוויית יתר

רוויית יתר היא מצב פיזיקלי, שבו תמיסה מכילה יותר חומר מומס מאשר כמות החומר המומס בתמיסה רוויה (saturated). גם המצב הפיזיקלי שבו לחץ אדי המים באוויר גדול מלחץ האדים, המוגדר על ידי הטמפרטורה, קרוי רווית יתר. במצב זה הלחות היחסית גבוהה מ-100%.

איך נוצרת רוויית יתר

הכמות היחסית של החומר המומס תלויה בגורמים פיזיקליים, כמו טמפרטורת התמיסה. ניתן להגיע למצב של רוויית יתר באמצעות שינוי מבוקר של הגורמים הפיזיקליים. כך למשל, הגדלת הטמפרטורה, תגדיל את מסיסות התמיסה. אם בשלב זה ניצור תמיסה רוויה, ולאחר מכן נקטין את הטמפרטורה, אז ייתכן שנקבל תמיסה במצב של רוויית יתר (supersaturated). קיומם של אתרי התגרענות גורם לחומר המומס להתמצק, ובכך הוא מונע את התופעה של רוויית יתר.
דיברטיקוליטיס

תמונה קלינית

לרוב, חולים מציגים תמונה קלינית המורכבת מטריאדה קלאסית: חום, לויקוציטוזיס וכאב ברביע השמאלי התחתון של הבטן (כתוצאה מהמעורבות של חלק המעי הגס הנקרא סיגמא, ואשר מעורב ברוב המקרים במחלה). 
חולים יכולים להתלונן גם על בחילה או שלשול, ולעיתים גם על עצירות. תלונות פחות שכיחות יהיו כאבים ברביע הימני התחתון של הבטן- תלונות אלו יכולות לבוא רק במצב בו הסיגמא (השמאלית בדרך כלל) ארוכה מאוד- דוליקו-מגה-סיגמא, כך שהכאב מופיע למעשה בצד ימין של הבטן. תלונות על כאבים בבטן הימנית יכולות לבוא גם על רקע דיברטיקוליטיס של המעי הימני, אם כי מצב זה פחות שכיח. 
תמונות קליניות נוספות קשורות לסיבוכים נוספים בדיברטיקוליטיס: כך למשל, התמונה הקלינית יכולה להתבטא בחסימת המעי הדק, כתוצאה מהידבקות המעי הדק לאזור הדלקתי של הדיברטיקולה ויצירת חסימה בגלל זווית ההידבקות. כמו כן, שלפוחית השתן עלולה להידבק לדיברטיקולה המודלקת, אשר מביאה לתמונה דמוית דלקת בשלפוחית השתן ותכיפות בהשתנה. לעיתים הדיברטיקולה נדבקת לשחלות והתמונה הקלינית תהיה גניקולוגית ותכלול כאבים באגן.

אבחנה

כאשר יש קושי באבחנה על סמך תלונות החולה עצמן, ניתן לאבחן את המחלה על ידי CT, MRI או אולטרה סאונד. CT ו- MRI מספקים מידע דומה באשר להימצאות הדיברטיקוליטיס, גודלו ומיקומו. גם בדיקת אולטראסאונד יכולה להדגים את מיקום הדיברטיקוליטיס, וניתן לנקז את האבצס תחת הדרכת אולטראסאונד (או CT).

טיפול בדיברטיקוליטיס ללא סיבוכים

דיברטיקוליטיס שלא גורם למאקרו-פרפורציה, התהוות אבצסים, פיסטולות או חסימות מעיים, יטופל על ידי מתן אנטיביוטיקה; לעיתים אין צורך לאשפז את החולה בבית החולים, בעיקר כאשר הכאבים אינם עזים. מתן מורפין להקלה על הכאבים אינו מומלץ, היות שהוא מעלה את הלחץ בתוך חלל המעי הגס, ולכן יש להעדיף meperidine. מרבית החולים עם דיברטיקוליטיס קל יגיבו לטיפול אנטיביוטי, עם שיפור ניכר תוך 48 שעות. לאחר שלושה עד שישה שבועות יש להמשיך את הבירור על מנת לשלול גידולים (שיכולים לחקות דיברטיקוליטיס). 
בנוסף למתן טיפול אנטיביוטי, מומלצת תזונה דלה בסיבים. הסיכוי לפתח דיברטיקוליטיס נוסף לאחר ההתקף הראשון נמוך מ-25%, אולם לעיתים הדעות חלוקות באשר לצעירים הלוקים בדיברטיקוליטיס (מתחת לגיל 45)- במקרים אלו חלק מהמנתחים מציעים ניתוח להסרת הסיגמא (סיגמואידקטומיה) לאחר ההתקף הראשון, לאור חשש להתלקחות נוספת בתדירות גבוהה יותר. בכל מקרה, במידה והחולה סובל מהתקפים חוזרים ונשנים של דיברטיקוליטיס, מומלצת התערבות כירורגית. אין כיום המלצה גורפת אם הניתוח צריך להתבצע לאחר ההתקף השני או לאחר מספר התקפים ויש לבחון את חומרת ההתקפים, גילו של החולה וכשירותו לניתוח.
תנין אורינוקו

ממדים

אורך הבוגרים הוא 3–4.8 מטרים (9.8–15.7 רגל). משקל הנקבות הוא כ-200 ק"ג ו-380 קילוגרם (840 ליברות) אצל הזכרים. בעבר דווח על הפרט הגדול ביותר שנורה בשנת 1800 ואורכו היה 6.6 מטרים (22 רגל), כאורכו של זכר בוגר של תנין הים, למרות שזה לא אושר ותניני אורינוקו בדרך-כלל לא מגיעים לאורך של יותר מ-5 מטרים (16 רגל). תנין האורינוקו מזוהה על ידי חוטמו הארוך יחסית ועור צהבהב עם פסים חומים כהים.

תפוצה

תפוצתו מוגבלת לאגן הניקוז של נהר האורינוקו ובאגן הניקוז של נהר המטה בקולומביה ובוונצואלה. הוא נצפה מספר פעמים באי טרינידד, אך זה לא אושר וכנראה בלבלו בינו ובין התנין האמריקני.

תזונה

כמו כל התנינאים, הדיאטה של תנין האורינוקו מורכבת בעיקר מדגים, אבל בתור טורף-על אופרטוניסט, גם כמעט כל בעל חיים הנמצאת בתחום תפוצתו, היכולה להוות טרף פוטנציאלי (כגון קפיברה, חיות מבויתות, ולפעמים גם טורפים גדולים, אם המזון דל). ישנם דיווחים על תנינים שתקפו בני-אדם, אבל זה מאוד לא סביר, בהתחשב באוכלוסייה הקטנה והבידוד היחסי מיישובי אדם (קראקס היא העיר הגדולה הקרובה ביותר והיא נמצאת מחוץ לטווח תפוצתו).

רבייה

תנין האורינוקו מזדווג בזמן העונה היבשה והנקבות חופרות קן לצאצאים 14 שבועות לאחר ההפריה. הוא חופר את הקן בשביל ביציו ובדרך כלל בונה את הקן על גדת נהר חולית. דגירת הביצים נמשכת 3 חודשים. הם בוקעים מהביצה במהלך הלילה וקוראים לאמם שמרימה אותם מהקן ונושאת אותם למים. הצעירים מוגנים על ידי אמם למשך שנה אחת. תניני אורינוקו צעירים מאוימים על ידי אורובו שחור, לטאות טגו, אנקונדות, קיימנים וטורפים אחרים.

מצב שימור

תנין האורינוקו מצוי בסכנת הכחדה חמורה כתוצאה מציד ממושך בשל עורו. בין שנות ה-40 לשנות ה-60 של המאה ה-20, 1,000 מהתנינים האלו נשחטו בנהר האורינוקו ובביצות לוס יאנוס, והמין התקרב מאוד להכחדה. תנין האורינוקו הפך לחיה מוגנת בשנות ה-70. כיום הוא מוגן גם בוונצואלה וגם בקולומביה, ונכלל בנספח ראשון ב-CITES. בנוסף לציד בשל עורו, בין האיומים האחרים נכללים גם איסוף תנינים צעירים למכירה כחיות אקזוטיות והצעה לבניית סכר באזור העליון של נהר האורינוקו.
לא ברור כמה פרטים נותרו בטבע אבל מעריכים שהמספר נע בין 250 ל-1,500. האוכלוסייה בקולומביה היא קטנה מאוד, עם תת-האוכלוסייה הגדולה ביותר בוונצואלה שנמצאת במדינת קוחדס ובאזור סרארה במדינת לרה, עם פחות מ-500 פרטים בוגרים. מספר תת-אוכלוסיות קטנות יותר גם קיימות.
בנובמבר 2007, נרשמו 50 פרטים בגני החיות על ידי מערכת המודיעין הבינלאומית למינים (ISIS), והאוכלוסייה הגדולה ביותר נמצאת באקווריום העולמי בדאלאס, טקסס. כתוספת, מספר של פרטים מוחזקים בשבי במרכזי רבייה בוונצואלה. מאז שנות ה-90 המוקדמות, תנינים צעירים שוחררו גם בחוות פרטיות וגם בפארקים לאומיים בוונצואלה. תנינים רבים מתים לפני שהם מגיעים לבגרות, 360 פרטים גזעיים שוחררו רק לאחר שהגיעו לאורך של 2 מטר.
א"ל דוקטורוב

קורות חיים

דוקטורוב נולד בברונקס, ניו יורק. הוריו, דוד ורוז דוקטורוב, נולדו בארצות הברית והיו בנים למהגרים יהודים מרוסיה.
לאו השישי

ביוגרפיה

לאו השישי נולד בשנת 880 למשפחה רומאית, ואביו היה כריסטופורוס, שהיה פרימיצ'ריוס תחת האפיפיור יוחנן השמיני בסביבות שנת 876. המסורת מספרת שהוא היה בן למשפחת סנגויני. מיד לפני בחירתו לאפיפיור, לאו שימש כקרדינל-כומר של כנסיית סנטה סוזאנה.
ליאו נבחר לאפיפיור בסביבות יוני 928, בתקופה של אנרכיה. הוא נבחר על ידי הסנטריקס מרוזיה, שהשתלטה על רומא באמצעות שליטתו של בעלה גידו, מרקיז טוסקנה, והורתה על כליאתו וקודמו של קודמו של לאו, האפיפיור יוחנן העשירי.

במהלך שלטונו הקצר, לאו אישר את החלטות הסינוד של ספליט. הוא השלים את חקירות קודמו על המצב הכנסייתי בדלמטיה, והחל לתת את הפליום ליוחנן, הארכיבישוף של סאלונה, וציווה על כל הבישופים של דלמטיה לציית לו. הוא גם ציווה על ההגמון של נונה ואחרים להגביל את עצמם לשטח הדיוקסיה שלהם. לאחר מכן הוא הוציא איסור על קסטרטו להיכנס לאיחוד הנישואין. הוא גם פנה לעזרה נגד הפושטים הערבים שאיימו על רומא, וקבע כי: 
 "מי שמת נאמן במאבק הזה לא יראה את עצמו מסורב להיכנס לממלכה השמימית". 
לאו נפטר ב-12 בפברואר 929, ונקבר בבזיליקת פטרוס הקדוש, והאפיפיור סטפנוס השביעי נבחר במקומו.
טרויניבקה

יהודי טרויניבקה

התיעוד הראשון לקיום קהילה יהודית בכפר הוא משנת 1700. בין מלחמות העולם נמנו בכפר כ-350 יהודים, כמחצית תושביו. לאחר כיבוש האזור בידי הסובייטים בספטמבר 1939, הגיעו אליו כ-150 פליטים יהודים ממערב פולין.
ב-28 ביוני 1941, במהלך מבצע ברברוסה, נכבש היישוב בידי הגרמנים, ואלו העבירו את השליטה בו לידי האוקראינים, אשר גייסו את יהודיו לעבודות כפייה, בהן חלקם נרצחו.
ב-11 באוגוסט 1941 בלמה קבוצת הגנה עצמית יהודית ניסיון של אוקראינים לערוך ביישוב פוגרום. בהמשך רוכזו יהודי היישוב בגטו שהוקם בו, שבו הוטלו עליהם גזירות שונות.
ב-3 בספטמבר 1942 נערכה בגטו שביישוב אקציה, בה נרצחו רוב יושביו במנייביץ' ובסמוך לכפר צ'רווחה. במהלך האקציה הצליחו להימלט מהגרמנים כ-150 יהודים, וכ-70 מהם ששבו לכפר לאחר שנשמעו להבטחות הגרמנים כי לא יאונה להם רע, נרצחו במקום. יתר הנמלטים נספו ברעב וממחלות, והמעטים ששרדו חברו ליחידות פרטיזנים.
יעקב אשל

יעקב אשל (ב' באלול תרצ"ה, 30 באוגוסט 1935 - י"ד בתשרי תשס"ט 12 באוקטובר 2008) היה ממייסדי מכללת אריאל (לימים אוניברסיטת אריאל), ומנהל המרכז למחקר ופיתוח אזורי - השומרון ובקעת הירדן. כמו כן יזם את 18 כנסי מחקרי יהודה ושומרון שב-16 מהם ערך את ספר הכנס. בעריכתו יצאה לאור סדרת הספרים של מחקרי יהודה ושומרון, הכוללת מעל ל-1,000 מחקרים בתחומי מקרא, היסטוריה, ארכאולוגיה, מדעי החברה ומדעי כדור הארץ.
תרם לקליטת עולים חוקרים מחבר המדינות. הוא שילב את חלקם במחקר ובהוראה במרכז האוניברסיטאי אריאל בשומרון. קליטתם במוסדות אקדמיים אחרים לא הייתה קלה מפאת חוסר תקנים ומכסות. רבים מהם מרצים וחוקרים באריאל והם נתנו למרכז את ייחודו המדעי.

בשומרון

במהלך השנים עבר אשל עם משפחתו מרחובות לשומרון ונמנה עם מקימי מעלה שומרון, ובהמשך עבר ליישוב קדומים. בראשית שנות ה-90 הקים את מכון המחקר במרכז האוניברסיטאי אריאל בשומרון. במסגרת מכון המחקר קלט עשרות מדענים עולים מחבר המדינות. באמצעות תקציבי מחקר הוא הצליח לקדם נושאי מחקר, אשר זכו ליישום.
בשנת 1998 הקים את המרכז למחקר ופיתוח אזורי באריאל. המרכז עסק במחקר ופיתוח באזור השומרון ובקעת הירדן. המרכז הוו אחד מתוך 10 מרכזים דומים הפועלים ברחבי הארץ.
אורית גלילי צוקר

ביוגרפיה

גלילי נולדה בירושלים לאב עובד מדינה ולאם בוגרת האקדמיה למוזיקה, בני משפחת יניב (לשעבר נוביק). בילדותה עברה להתגורר עם משפחתה בתל אביב, אביה עבר לעסקי תכשיטנות ואמה עבדה כמוזיקולוגית ומורה לפסנתר. למדה בבית הספר היסודי תל נורדאו ובתיכון אליאנס.
שירתה בבקו"ם, ובגיל 19 שוחררה מצה"ל בעקבות נישואיה. קיבלה תואר ראשון במדע המדינה ובסוציולוגיה מאוניברסיטת תל אביב. החלה את דרכה המקצועית כמתאמת הרצאות בוועד הפועל של ההסתדרות וכעוזרת פרלמנטרית של חברת הכנסת אורה נמיר. בתחילת שנות השמונים השתלבה ברשת שוקן - תחילה כמזכירת המערכת בחינמון "העיר" וב-1983 כעורכת בדסק החדשות של העיתון "הארץ". בעיתון זה שימשה ככתבת וכעורכת עד 1998. במהלך תקופה זו גם עבדה תקופה קצרה בערוץ הראשון ככתבת במהדורת "יומן". בשנת 1999 פרשה מ"הארץ" לטובת האקדמיה.
ב-2002 קיבלה תואר דוקטור מאוניברסיטת בר-אילן. נושא עבודת הדוקטורט היה "הפוליטיקאי החדש בזירה המערבית ובישראל: קלינטון, בלייר ושרדר בהשוואה לנתניהו, ברק ורמון". מנחה העבודה היה פרופ' ישעיהו ליבמן.
לימדה כמרצה מן החוץ באוניברסיטת בר-אילן ובאוניברסיטת תל אביב. כיהנה כיו"ר ועדת המקצוע של מדע המדינה במשרד החינוך ובמשך שנתיים (2006-2004) שימשה כמנהלת האקדמית של התוכנית לתואר שני לבכירים במנהיגות פוליטית מטעם בית הספר לממשל והחוג למדע המדינה באוניברסיטת תל אביב. הנחתה סמינריון על מנהיגות לאומית במכללה לביטחון לאומי של צה"ל. 
בבחירות 2009 הייתה יועצת אסטרטגית של מפלגת העבודה ושל מנהיגה, אהוד ברק. בין מרץ 2011 למאי 2013 עמדה בראש הצוות לתקשורת פוליטית של יו"ר הליכוד בנימין נתניהו. 
משנת 2014 עורכת מחקרי דעת קהל במסגרת משרד עצמאי לייעוץ אסטרטגי בתקשורת פוליטית.
בגיל 19 נישאה למוטי גלילי, ולזוג נולד בן אחד, איתמר גלילי. לאחר שמונה שנים התגרשו. בשנת 1994 החלה קשר זוגי עם חבר הכנסת דדי צוקר, ומקשר זה, שנמשך כשנתיים נולד בנה השני, ערן צוקר גלילי (בעניין האבהות נערך בזמנו דיון משפטי בו נקבע השם שיישא הילד ). אורית גלילי הוסיפה לשם משפחתה את השם צוקר כדי ליצור את הקשר עם שם משפחתו של בנה הצעיר.]
בצלאל ז'ולטי

ביוגרפיה

נולד בפולין למשה אריה ולשרה רחל ז'ולטי. בשנת 1926, בגיל שש, עלה עם משפחתו לארץ ישראל והם התיישבו בירושלים. בילדותו למד בישיבת עץ חיים, לאחר מכן בישיבת חברון ונחשב לעילוי.
בשנות ה-50 החל לכהן כחבר בית הדין הרבני בירושלים, וכעבור מספר שנים, בהיותו כבן 35 בלבד, התמנה כחבר בית הדין הגדול. זכה פעמיים בפרס הרב קוק לספרות תורנית - לשנת תשי"ד ולשנת תשכ"ד.
הרב ז'ולטי יצא חוצץ נגד פסק דין האח והאחות של הרב שלמה גורן. בשנת 1973 כשל בניסיון להיבחר למועצת הרבנות הראשית, אל מול מומלצי הרב גורן.
בתחילת שנות ה-70 הכתירו רבנים חרדים בולטים בירושלים את הרב ז'ולטי באורח לא רשמי כרב העיר ירושלים. בשנת 1978 נבחר הרב ז'ולטי באופן רשמי לרבה האשכנזי של ירושלים, אחרי שתדלנות רבה של הרב עובדיה יוסף ונציגי אגודת ישראל, אל מול הרב דב ליאור, נציג הציבור הדתי לאומי. הגוף הבוחר מנה 60 איש. לצדו נבחר הרב הספרדי שלום משאש.

משפחתו

בתו היא הסופרת החרדית חנה בת שחר הנשואה לרב יהושע אייכנשטיין ראש ישיבת יד אהרן בירושלים; הרב ז'ולטי כיהן כנשיא הישיבה. בנו, הרב אריה, הוא חתנו של יצחק חברוני, שהיה מנהל ישיבת חברון. בתו השנייה מרים, נשואה לרב דוד וילמובסקי ראש ישיבה בישיבת יד אהרן בירושלים.
זכרו מונצח ברחוב על שמו בשכונת רמת שלמה בירושלים.
יצחק סגי נהור

תולדותיו

רבי יצחק קיבל את חכמת הקבלה מאביו הראב"ד ומזקנו הראב"ד השני. היה רבם של רבי עזרא ורבי עזריאל מגרונה, רבותיו של הרמב"ן, שלפי דברי רבי חיים ויטאל המשיכו את שלשלת הקבלה. השפעתו על חוגי המקובלים הספרדים בדורו הייתה כה רבה, עד שבספרי המקובלים הספרדים מתקופתו הוא מכונה בכינוי "החסיד", בלי לפרט את שמו. רבינו בחיי מזכירו בתואר "אבי הקבלה".
חוקרי הקבלה הראשונים, צבי גרץ ומשה לנדאואר, טענו כי רבי יצחק הוא מחדשה של תורת הקבלה היהודית בכלל, ויחסו לו את חיבור ספר הבהיר. החוקרים אברהם אליהו הרכבי וגרשם שלום חלקו עליהם, והוכיחו שהוא קיבל את יסודות הקבלה מרבותיו, ושספר הבהיר נתחבר על ידי מחבר אחר.
רבי מנחם ריקנאטי העיד עליו, שהיה מכיר בפני האדם שנולד אם הוא נשמה חדשה או נשמה שמוחזרה בגלגול. רבי יהודה החייט מעיד עליו שהיה מרגיש באוויר ששאף על יד מיטתו של חולה, אם יקום החולה מחליו או ימות.
המלחין הארגנטינאי אוסוולדו גוליחוב הלחין בשנת 1997 יצירה לקלרנית כליזמר ולרביעיית מיתרים בשם "חלומותיו ותפילותיו של רבי יצחק סגי נהור", בביצועו של דייוויד קרקאואר.
רבי אבין (השני)

רבי אבין (השני) היה אמורא בדור הרביעי והחמישי, המוזכר רבות בתלמוד ירושלמי כ"רבי בון" או "רבי אבין". הוא היה תלמידו של רבי יוסי בר אבין, בנו של רבי אבין הראשון שהיה תלמידו של רבי יוחנן. אודות לידתו מובא כי "ביום שמת רבי אבון נולד רבי אבין בריה וקראו עליו וזרח השמש ובא השמש".
גם אביו של רבי אבין היה אמורא, אך הוא מוזכר על שם בנו, "תני אבוה דרבי אבין". ביום שנפטר רבי אבין נולד רבי הושעיא איש טריא.
אלפא במזבח

מאפיינים

α במזבח הוא כוכב הסדרה הראשית מסוג ספקטרלי B2 Vne כאשר התוספת ne משמעותה שלכוכב ספקטרום פליטה וספקטרום בליעה כאשר הפסים רחבים כתוצאה מחומר שנע במהירות גבוהה סביב הכוכב. מסתו של α במזבח מוערכת בכ-9.6 מסות שמש ורדיוסו כ-4.8 רדיוסי שמש. טמפרטורת פניו היא כ-18,000 קלווין והוא קורן בעוצמה גדולה פי 380 מעוצמת ההארה של השמש באור נראה, אך בשל טמפרטורת פניו הגבוהה כמעט כל קרינתו היא בתחום העל-סגול, כך שעוצמת הארתו הכוללת היא למעשה פי 5,800 מזו של השמש. בדומה לכוכבים אחרים מסוגו, α במזבח מסתובב על צירו במהירות גבוהה מאוד של כ-300 קילומטר בשנייה. כתוצאה מכך הוא מעיף חומר מאזור קו המשווה שלו שיוצר דיסקת חומר עם מסה של כחצי מיליארדית מסת שמש, המקיפה אותו ומגיעה למרחק של פי 33 מרדיוס הכוכב עצמו (כ-160 רדיוסי שמש) ואז נקטעת בפתאומיות. ייתכן שהסיבה לחיתוך החד של הדיסקה היא קיומו של בן זוג עמום שמקיף את α במזבח במרחק זה וספח אליו את החומר, אך לא נמצאו ראיות ישירות לקיומו של בן זוג כזה. החומר שבדיסקה מיונן מהקרינה העל-סגולה שנפלטת מהכוכב ויוצר את ספקטרום הפליטה. החומר שבדיסקה גם יוצר ספקטרום בליעה ובשל המהירות הגבוהה שלו, נגרמת הרחבת דופלר של הפסים. בהירותו של הכוכב משתנה במספר עשיריות של דרגת בהירות בתדירות של כמעט יממה אחת (כ-23.5 שעות), תדירות שתואמת את תדירות הסיבוב של הכוכב על צירו. השתנות דומה נצפתה בכוכבים נוספים מסוג זה, אך לא ברור מהו המנגנון שגורם לה.
האיש שראה הכל

רקע

לאחר אלבום הבכורה רשת פרפרים, עזב את הלהקה אמיר צורף, וצורף הבסיסט מרק לזר, כשברוך בן יצחק עבר מתפקיד הבסיסט לגיטרה. תהליך הכנת האלבום ארך כ־3 שנים, במהלכן טסו חברי הלהקה לאנגליה ורכשו ציוד נגינה בסגנון שהיה פופולרי בשנות השישים, החל מגיטרות ותופים וכלה במגברים, מתוך כוונה להעניק לאלבום צליל אותנטי של תקופת שנות השישים. כך גם בהקלטות הוכנסו קולות כמו "גיהוקים, שיעולים, טריקות דלת, צעדים, רעשים שבקעו ממכונות ההקלטה, וצעקות לתוך הפיק-אפים של הגיטרות".
בנוסף לגרסה העברית, הוקלטו שירי האלבום למילים באנגלית, אך הקלטות אלה לא ראו אור עקב בעיות זכויות יוצרים.

ביקורות

בשנת 2005 דירג העיתון ידיעות אחרונות את האלבום במקום ה-19 ברשימת 100 האלבומים הישראליים של כל הזמנים. האלבום נבחר במקום ה־15 במצעד 60 האלבומים הישראלים הטובים בכל הזמנים של נענע 10 במצעד שנערך בשנת 2008. במצעד "500 השירים הגדולים של המוזיקה הישראלית" של ידיעות אחרונות, שנערך ב־2009, נבחר השיר "חור בלבנה" במקום ה־78, ונכתב עליו כי "מה שמפריד בין טוב לרע זה לחן חלומי".
אפרים ברכה

ביוגרפיה

נולד לפורטונה וחיים ברכה בשכונת עין יעקב באבן יהודה. כבוגר התגורר בשכונת רמת עמידר שברמת גן. ב-1987 הצטרף ליחידה המרכזית של מחוז תל אביב, שבה שירת כמפקד מחלק תפקידים מיוחדים ומפקד מחלק תשאול. במהלך שירותו ביחידה עמד בראש צוות החקירה של רצח יצחק רבין ובראש צוות החקירה שעסק במאבק בין כנופיית רמת עמידר, בראשות העבריינים רוני ויוסי הררי, לכנופיית פרדס כץ בראשות יצחק (חישי) חדיף וברצח יחזקאל אסלן. הוא התמחה בגיוס חשודים לעדי מדינה. בתפקידיו הבאים שירת כסגן ראש היחידה הארצית לחקירות הונאה, מפקד זרוע חקירות ביחידה לחקירות בינלאומיות וראש חטיבת חקירות באגף חקירות ומודיעין. היה ממונה בין היתר על חקירות השרים גונן שגב ואברהם הירשזון ושל הרב מרדכי אלון.
ב-2012 דיווח ברכה למפקדיו, לאחר תשעה ימים, כי הרב יאשיהו פינטו הציע לו שוחד בתמורה להעברת מידע על חקירה שבה היה מעורב. ברכה ורעייתו צוידו במכשירי הקלטה ותיעדו העברת כ-100,000 דולר אמריקני מרעייתו של פינטו לרעייתו של ברכה. לטענת אנשי הרב פינטו, מדובר היה בסיוע חירום אישי לברכה ולמשפחתו. ב-14 באפריל 2015 הורשע פינטו במתן שוחד לברכה. על פי הודעות פרקליטות המדינה והמשטרה, לא נמצא בסיס לחשד לעבירות פליליות מצידו של ברכה. לקראת מינויו לתפקיד ראש יאח"ה הוגשה עתירה לבג"ץ נגד המינוי, בטענה שבפרשה אחרת מסר ברכה עדות שקר בהליך משפטי שהתנהל בעקבות רשלנות שלו שהביאה לחשיפת מידע חסוי. העתירה נדחתה.
ב-5 ביולי 2015 התאבד בירייה בלבו בתוך מכוניתו, בעיר מגוריו מודיעין. הטלפון הסלולרי שלו נעלם.
כמה ימים קודם לכן, כתב יואב יצחק באתרו, חדשות מחלקה ראשונה, כי בקרוב ייאלץ היועץ המשפטי לממשלה יהודה ויינשטיין להעביר את ברכה מתפקידו, ולפתוח בחקירה גלויה נגדו בגין "שיבוש מהלכי חקירה ומשפט ועבירות שוחד ומרמה" בכמה פרשות. לאחר התאבדותו של ברכה הכחיש משרד המשפטים כי התקבלה החלטה לפתוח בחקירה, ושיבח את הגינותו ומסירותו של ברכה לשלטון החוק.
ברכה הותיר אחריו אישה, שלושה בנים ובת. בנו התמודד בתוכנית המוזיקה "The Voice ישראל" עונה 5, ושר בה שיר לזכרו של אביו.
גלה בז'ואשווילי

תחילת חייו

בז'ואשווילי נולד בשנת 1967 בעיירה מנגליסי בגאורגיה הסובייטית (כיום גאורגיה). בשנת 1991 הוא סיים כבוגר את המכון ליחסים בינלאומיים והחוק הבינלאומי באוקראינה ולאחר מכן למד בפקולטה לחוק הבינלאומי באוניברסיטת קייב. בשנת 1997 הוא קיבל תואר מוסמך במשפטים (LLM)-במשפט בינלאומי ובמשפט השוואתי מבית הספר למשפט באוניברסיטה המתודיסטית הדרומית בדאלאס טקסס. בשנת 2003 הוא נרשם לבית הספר למנהל שליד אוניברסיטת הרווארד כתלמיד אמצע-קריירה והיה מועמד לתואר MA במנהל ציבורי.

קריירה

בז'ואשווילי החל את הקריירה הפוליטית שלו במשרד החוץ של גאורגיה בתחילת שנות התשעים. בין השנים 1993–1996, הוא כיהן כציר מיוחד ומוסמך של גאורגיה בקזחסטן. במהלך שנות התשעים הוא היה מעורב באופן פעיל במועצת אירופה, ובשנת 1999, כיהן כראש צוות המשא ומתן בין גאורגיה למועצת אירופה. בין השנים 2000–2004 הוא כיהן כסגן שר ההגנה של גאורגיה. ב-17 בפברואר 2004 הוא מונה לתפקיד שר ההגנה של גאורגיה וכיהן בו עד ל-10 ביוני של אותה שנה. הוא היה השר ההגנה הראשון שלא הגיע מרקע צבאי או ביטחוני מאז הקמתה של גאורגיה. מיוני 2004 ועד אוקטובר 2005 הוא כיהן כמזכיר המועצה לביטחון לאומי של גאורגיה, וב-19 באוקטובר 2005 הוא החליף את סלומה זוראבישווילי בתפקיד שר החוץ של גאורגיה.
עם כינון הממשלה החדשה של גאורגיה בינואר 2008 הוחלף בז'ואשווילי, ב-31 בינואר של אותה שנה, על ידי דוד בכארדזה. בעקבות זאת הודיע בז'ואשווילי על החלטתו לפרוש מהחיים הציבוריים לטובת הסקטור הפרטי. למרות זאת מונה בז'ואשווילי, ב-30 בינואר 2008 לראש שירותי המודיעין של גאורגיה והחליף את אנה ז'ווניה.
משנת 2000, במקביל לפעילותו הפוליטית, היה בז'ואשווילי במחקר מדעי בסוגיות של החוק הבינלאומי, וכתב, בשנת 2003, את הספר "היבטים משפטיים בינלאומיים של מדיניות החוץ הגאורגית" ומספר מאמרים בנושא. הוא מחזיק בדרגה הדיפלומטית של "שגריר מיוחד ומוסמך", ודרגת מזכיר שגרירות ממלכתי בשירות הציבורי.
בז'ואשווילי נשוי עם שני בנים. הוא דובר גאורגית, אנגלית, רוסית וספרדית. אחיו דוד בז'ואשווילי הוא אחד מהבעלים של ערוצי הטלוויזיה מזה ורוסתווי-2 וחבר הפרלמנט הגאורגי מטעם תנועת האיחוד הלאומית (בראשות סאקשווילי).
סוקי ווטרהאוס

ביוגרפיה

ווטרהאוס נולדה בהאמרסמית' שבלונדון וגדלה בצ'יזיק. היא בתם של אליזבת, אחות במקצוע, ונורמן ווטרהאוס, מנתח פלסטי. יש לה אח בשם צ'ארלי ושתי אחיות צעירות ממנה – מדלן ואימוג'ן הידועה בשם אִימִי שגם היא דוגמנית.

דוגמנות

קריירת הדוגמנות של ווטרהאוס החלה כשהייתה בת 16 והתגלתה בפאב בלונדון. בגיל 19 השתתפה דיגמנה לבני נשים במסע פרסום של מרקס אנד ספנסר.
היא ה"פנים" של חברת האופנה ברברי ושל המותג Redken. ווטרהאוס דיגמנה גם עבור מותגים כגון טומי הילפיגר (יחד עם אחותה אימי), סווטש, Lucy in Disguise,‏H&M, אליס + אוליביה, Coast, מקס סטודיו, Sass & bide, קתרינה גאטה ופפה ג'ינס.
ווטרהאוס הופיעה על שערי מגזין ווג הבריטי, הקוריאני, התאילנדי, הטייוואני והטורקי. היא הופיעה בשער מגזין Tatler, מגזין Elle הבריטי והקוריאני, וכן במגזין Lucky, מגזין L'Officiel, מגזין מארי קלייר האמריקאי, מגזין Grazia הצרפתי וב-1883 Magazine. היא צולמה למאמרי המערכת במגזינים ווג האמריקאי, הסיני, הרוסי והיפני. בין השאר צולמה גם למגזין Love, מגזין Elle האמריקאי, Velour ו-Stylist Magazine. ווטרהאוס השתתפה בתצוגות אופנה עבור מותגים שונים בהם ברברי ו-Balenciaga.
באפריל 2017 נבחרה ווטרהאוס ל"Mercier Muse" עבור מותג האיפור Laura Mercier.

צילום

ווטרהאוס הציגה צילומים שלה בגלריית Eb and Flow בלונדון יחד עם רג'י ייטס ואימוג'ן מוריס קלארק בתערוכה בשם "I'll Be Your Mirror" שנערכה על ידי Next Model Management. בפברואר 2014 דיגמנה בעירום מלא עבור קמפיין הסתיו-חורף של תכשיטי דומיניק ג'ונס בשבוע האופנה בלונדון.

משחק

ב-2015 שיחקה ווטרהאוס בתפקיד מרלין בסרט הסיקוול "מורדים" המבוסס על ספר באותו שם. במרץ 2015 פורסם שווטרהאוס לוהקה לתפקיד ארלן בסרט "The Bad Batch" של אנה לילי אמירפור. עוד שיחקה ווטרהאוס בסרט "Billionaire Boys Club" בתפקיד קווינטנה. ב-2017 גילמה ווטרהאוס את דמותה של ססילי מיורק במיני-סדרה של רשת Starz "נסיכה לבנה" עיבוד לרומן באותו שם מאת פיליפה גרגורי. ווטרהאוס שיחקה בתפקיד הנשי הראשי בסרט הדרמה משנת 2017 "The Girl Who Invented Kissing" בבימויו של טום סיירצ'יו.
בספטמבר 2016 פורסם שווטרהאוס תככב לצדו שלו אנסל אלגורט בסרט "ג'ונתן". וסרט זה יצא בשנת 2018. 
בשנת 2019 שיחקה בסרט "פוקימון: הבלש פיקאצ'ו".

Pop & Suki

בספטמבר 2016 הכריזה ווטרהאוס על השקת מותג בשם "Pop & Suki", לשיווק ישירות לצרכן של אביזרי אופנה, שהקימה יחד עם חברתה הטובה פופי ג'יימי והמנכ"ל ליאו סיגל. "Pop & Suki" הוצגו במגזינים כגון ווג, הרפרס בזאר, W Magazine, ו-Elle.

חיים אישיים

ווטרהאוס יצאה עם השחקן בראדלי קופר במשך שנתיים. מאז 2015 היא יוצאת עם השחקן המקסיקני דייגו לונה.